钦定古今图书集成/理学汇编/学行典/第268卷 > 刘勉之
## 钦定古今图书集成/理学汇编/学行典/第268卷 > 刘勉之

按《宋史隐逸传》：“刘勉之，字致中，建州崇安人。自幼强
学，日诵数千言。逾冠，以乡举诣太学。时蔡京用事，禁
止毋得挟元祐书，自是伊洛之学不行。勉之求得其
书，每深夜，同舍生皆寐，乃潜抄而默诵之。谯定至京
师，勉之闻其从程颐游，邃《易》学，遂师事之。已而厌科
举业，揖诸生归，见刘安世、杨时，皆请业焉。及至家，即”
邑近郊结草为堂，读书其中，力耕自给，澹然无求于
世。与胡宪、刘子翚相往来，日以讲论切磋为事。绍兴
间，中书舍人吕本中疏其行义志业以闻，特召诣阙。
秦桧方主和，虑勉之见上持正论，乃不引见，但令策
试后省给札而已。勉之知不与桧合，即谢病归。杜门
十馀年，学者踵至，随其材品为说圣贤教学之门，及
前言往行之懿。所居有白水，人号曰“白水先生。”贤士
大夫自赵鼎以下，皆敬慕与交。后秦桧益横，鼎窜死，
诸贤禁锢，勉之竟不复出。勉之一介不妄取。妇家富
无子，谋尽以赀归于女，勉之不受，以畀族之贤者，命
之奉祀。其友朱松卒，属以后事，且戒其子熹受学。勉
之经理其家，而诲熹如子侄。熹之得道，自“勉之始。”绍
兴十九年，卒，年五十九。